Document ID: 32008D0027

KOMMISSIONENS BESLUTNING
af 21. december 2007
om fastsættelse af EF-tilskuddet til dækning af udgifterne til hasteforanstaltninger til bekæmpelse af aviær influenza i Det Forenede Kongerige i 2006
(meddelt under nummer K(2007) 6687)
(Kun den engelske udgave er autentisk)
(2008/27/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets beslutning 90/424/EØF af 26. juni 1990 om visse udgifter på veterinærområdet (1), særlig artikel 3, stk. 3, og artikel 3a, stk. 1, og
ud fra følgende betragtninger:
(1)
Der var udbrud af aviær influenza i Det Forenede Kongerige i 2006. Sygdommens forekomst udgjorde en alvorlig fare for bestandene i Fællesskabet.
(2)
For at forebygge, at sygdommen breder sig, og bidrage til, at den udryddes så hurtigt som muligt, skal Fællesskabet i henhold til beslutning 90/424/EØF yde finansiel støtte til medlemsstatens støtteberettigede udgifter til hasteforanstaltninger til bekæmpelse af sygdommen.
(3)
Ved Kommissionens beslutning 2007/272/EF af 25. april 2007 om EF-tilskud til aktioner af hastende karakter til bekæmpelse af aviær influenza i Det Forenede Kongerige i 2006 (2) blev der ydet et tilskud på 50 % af de støtteberettigede udgifter til de gennemførte foranstaltninger til bekæmpelse af det pågældende udbrud.
(4)
I henhold til samme beslutning udbetales EF-tilskuddet på grundlag af den anmodning, Det Forenede Kongerige fremsatte den 18. maj 2007, og dokumentation som fastsat i artikel 7 i Kommissionens forordning (EF) nr. 349/2005 af 28. februar 2005 om reglerne om fællesskabsfinansiering af aktioner af hastende karakter og bekæmpelse af visse sygdomme hos dyr som omhandlet i Rådets beslutning 90/424/EØF (3).
(5)
På baggrund af ovenstående bør det samlede EF-tilskud til dækning af de støtteberettigede udgifter til udryddelse af aviær influenza i Det Forenede Kongerige i 2006 nu fastsættes.
(6)
Ifølge resultaterne af Kommissionens kontrol i henhold til EF-forskrifterne på veterinærområdet og betingelserne for tildeling af EF-tilskud er det ikke alle de indberettede udgifter, der kan godkendes som støtteberettigede.
(7)
Kommissionens bemærkninger og metode til beregning af de støtteberettigede udgifter samt Kommissionens endelige konklusion blev meddelt Det Forenede Kongerige ved brev af 5. oktober 2007.
(8)
Foranstaltningerne i denne beslutning er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
EF-tilskuddet til dækning af udgifterne til udryddelse af aviær influenza i Det Forenede Kongerige i 2006 i henhold til beslutning 2007/272/EF fastsættes til i alt 385 363,67 EUR.
Artikel 2
Denne beslutning er rettet til Det Forenede Kongerige Storbritannien og Nordirland.
Udfærdiget i Bruxelles, den 21. december 2007.

Labels: 18
15
6